和夾谷書隠先生寄題蛟峰石峽書院三十韻
作者：何夢桂
朝代：宋

paragraphs: 堪輿運玄化，萬物品彙分。
狉狉鹿豕羣，中有五色麟。
聖哲不出世，郊囿可能馴。
粵從光嶽分，鴻靈咸糾紛。
征役石漸漸，戰伐車轔轔。
詩亡春秋作，三嘆悲聖人。
西狩折其足，反袂那能聞。
而况千載下，遺軼已絕塵。
木鐸響不振，安能此身親。
冥冥晦暮夜，高燎誰煬晨。
縱橫紛季子，法律慘商君。
吾道成說輻，君子歎伐輪。
時無郢人鼻，誰運匠石斤。
世喪道未喪，氣盛化自神。
無道固耻穀，有道亦耻貧。
蛟翁世耆俊，皇華重諏詢。
次公早識面，次第以禮賓。
廼聞抗高誼，木石將終身。
雲間有山峽，劫火不得焚。
石間有書室，雪迹猶未陳。
當路風詩書，出此屋壁文。
青青集衿風，勖爾小子勤。
斯道未墜地，百世知所因。
苞栩成集鴇，白茅尚包麕。
終期人臯稷，相與帝華勳。
中立天地極，再還風俗淳。
願言放巢許，使得老轅申。
吾爲混沌氏，抑爲葛天民。
俯仰慨今古，悠悠秋復春。
夜半舟壑移，故者誰其新。